CELEX: C2007/199/31
Language: et
Date: 2007-08-25 00:00:00
Title: Kohtuasi C-270/07: 6. juunil 2007 esitatud hagi — Euroopa Ühenduste Komisjon versus Saksamaa Liitvabariik

25.8.2007   
            
            
               ET
            
            
               Euroopa Liidu Teataja
            
            
               C 199/20
            
         6. juunil 2007 esitatud hagi — Euroopa Ühenduste Komisjon versus Saksamaa Liitvabariik
   (Kohtuasi C-270/07)
   (2007/C 199/31)
   Kohtumenetluse keel: saksa
   Pooled
   
      Hageja: Euroopa Ühenduste Komisjon (esindajad: F. Erlbacher ja A. Szmytkowska)
   
      Kostja: Saksamaa Liitvabariik
   Hageja nõuded
   
               —
            
            
               Tuvastada, et kuna Saksamaa Liitvabariik ei ole viinud V rakendusseaduse, mis reguleerib liha ja kodulinnuliha sanitaarinspektsiooni Schleswig-Holsteini liidumaal, paragrahvi 4 kooskõlla direktiivi 85/73 (1) artikli 1 ning artikli 5 lõigetega 3 ja 4 ning alates 1. jaanuarist 2007 määruse nr 882/2004 (2) artikli 27 lõigetega 2, 4 ja 10, on Saksamaa Liitvabariik rikkunud või rikub jätkuvalt nimetatud sätetest tulenevaid kohustusi;
            
         
               —
            
            
               mõista kohtukulud välja Saksamaa Liitvabariigilt.
            
         Väited ja peamised argumendid
   Direktiivi 85/73/EMÜ artikli 1 lõike 1 kohaselt tagavad liikmesriigid, et nõutakse sisse tasud kulude eest, mis on seotud liha sanitaarinspektsiooni ja -kontrolliga erinevate direktiivide tähenduses. Direktiivi lisades sätestatakse ühenduse nende tasude arvutamise ja kogumise meetodid, mis asendavad iga tasu või lõivu, mida kogub riiklik, piirkondlik või kohalik asutus sanitaarinspektsiooni või -kontrolli eest. Nimetatud direktiivi artikli 5 lõige 1 sätestab, et ühenduse lõivud määratakse kindlaks nii, et need katavad kulud, mida pädev ametiasutus sanitaarinspektsiooni või -kontrolli läbiviimise eest peab kandma. Viidatud artikli lõike 3 kohaselt võivad liikmesriigid kehtestada kõrgema lõivu, seni kuni kogutav lõiv ei ületa nende tegelikke kulusid. Liidetud kohtuasjas C-284/00 ja C-288/00: Stratmann jt leidis Euroopa Kohus, et direktiivide 85/73 ning 64/433 sõnastusest ning eesmärgist tuleneb, et bakterioloogiliste uuringute kulud sisalduvad ühenduse lõivudes. Direktiivi 85/73 asendamisega määrusega nr 882/2004, mis jõustus 1. jaanuaril 2007, ei ole õiguslik olukord käesolevas asjas muutunud.
   Komisjon leiab, et Schleswig-Holsteini liidumaa kõnealuse rakendusseaduse sätted, mis lisaks kogulõivule liha kontrollimise eest sätestavad ka lõivu bakterioloogiliste uuringute eest, on vastuolus ühenduse õigusnormidega ning ei võta arvesse Euroopa Kohtu tõlgendust nende eeskirjade kohta kohtuasjas Stratmann jt.
   Esiteks tuleb sedastada, et bakteriaalsed uuringud kuuluvad määruse nr 854/2004 tähenduses sanitaarinspektsiooni ja -kontrolli hulka, mille kulud tuleb katta ühenduse lõivudega. Liikmesriigid võiksid küll kehtestada suurema summa kui direktiivi 85/73/EMÜ lisas sätestatud lõivud, seni kuni kogulõiv ei ületa tegelikke kulusid uuringute eest, kuid liikmesriigi poolt iga lõivu suurendamine peab arvestama kogulõivu endaga. Konkreetne lõiv, mis ületab ühenduse lõivu, peab katma kõiki tegelikult tekkinud kulusid. Kõrgemate kulude puhul ei saa tugineda siseriiklikus õiguses sisalduvale sättele, mis lubab lisaks kogulõivule sisse nõuda kulud bakterioloogiliste uuringute eest. See kujutab endast nimelt ühenduse lõivu, milles sisalduvad kõik tegelikult tekkinud kulud, kogusumma üldist tõstmist.
   Selline säte, nagu Schleswig-Holsteini liidumaa rakendusseaduses, on vastuolus ka ühenduse õiguse asjaomaste eeskirjade kasuliku mõjuga. Selliste ühtlustatud sätete eesmärk on nimelt vältida värske liha sanitaarinspektsiooni ja -kontrolli rahastamisel konkurentsimoonutusi, mis võivad sellel alal liikmesriikide vaheliste erinevuste tõttu tekkida. Euroopa Kohus on samuti leidnud, et see eesmärk võib siiski sattuda ohtu, kui teatav ühenduse õiguses ettenähtud uuring on välja jäetud samal määral ühtlustatud ühenduse rahastamissüsteemist ning sellele uuringule võib kehtestada konkreetseid siseriiklikke lõive.
   
      (1)  EÜT L 32, lk 14; ELT eriväljaanne 03/06, lk 161.
   
      (2)  ELT L 165, lk 1; ELT eriväljaanne 03/45, lk 200.